**Informatīvais ziņojums**

**par Latvijas nacionālo pozīciju par Latvijas nacionālo pozīciju par Eiropas Komisijas priekšlikumu Eiropas Parlamenta un Padomes regulai par fizisku personu aizsardzību attiecībā uz personas datu apstrādi un šādu datu brīvu apriti**

**I Latvijas nacionālās pozīcijas izstrādes nepieciešamības pamatojums**

1995.gadā tika pieņemta Eiropas Parlamenta un Padomes Direktīva 95/46/EK par personu aizsardzību attiecībā uz personas datu apstrādi un šādu datu brīvu apriti, kas arī šobrīd ir dalībvalstu nacionālajos tiesību aktos iedzīvināts pamata instruments personas datu aizsardzībai.

Eiropas Komisija (turpmāk – EK) 2010.gada 4. novembrī nāca klajā ar paziņojumu „Visaptverošā pieeja personas datu aizsardzībai Eiropas Savienībā” ar mērķi iezīmēt Eiropas Savienības (turpmāk – ES) līmenī veicamos pasākumus, lai nodrošinātu visaptverošu pieeju personas datu aizsardzībā ES. Rosinot stiprināt personas datu aizsardzību ES, tiek izvirzīti divi galvenie mērķi: aizsargāt personas pamattiesības un garantēt personas datu brīvu plūsmu starp ES dalībvalstīm.

Attiecīgi, pamatojoties uz dalībvalstu iesniegtajiem viedokļiem attiecībā uz 2010.gadā izplatīto paziņojumu, EK 2012.gada 25.janvārī nāca klajā ar dokumentu paketi, kuras mērķis ir uzsākt visaptverošu ES datu aizsardzības noteikumu reformu. Šobrīd tiek piedāvāti divi tiesību instrumenti: regula par fizisku personu aizsardzību attiecībā uz personas datu apstrādi un šādu datu brīvu apriti (turpmāk – Regula) un direktīva par personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu vai uzsāktu kriminālvajāšanu vai kriminālsodu izpildi un brīvu šādu datu brīvu apriti.

Izplatot jauno priekšlikumu Regulai, EK piedāvā modernizēt jau pastāvošos principus, izveidojot vienotus datu aizsardzības noteikumus, kas būtu spēkā visā ES teritorijā, jo pašreiz regulējums personas datu aizsardzības jomā nav harmonizēts un katrā ES dalībvalstī tiek regulēts atšķirīgi.

**II. Latvijas nacionālā pozīcija**

Latvija pozitīvi vērtē EK ieguldīto darbu, izstrādājot vienotu datu aizsardzības regulējumu ES, tādējādi radot mūsdienīgu, stingru, konsekventu un visaptverošu datu aizsardzības regulējumu ES. Latvija kopumā atbalsta vienota datu aizsardzības regulējuma izveidi ES, un uzskata, ka vienots datu aizsardzības regulējums stiprinās datu aizsardzību Eiropā, tādējādi radot mūsdienīgu, stingru, konsekventu un visaptverošu datu aizsardzības regulējumu ES. Taču šobrīd vairākos būtiskos jautājumos Latvijai ir nepieciešams saņemt papildu skaidrojumu un precizējumus, lai Latvija Regulas projektu varētu atbalstīt pilnībā.

Tieslietu ministrs J.Bordāns

05.07.2012. 12:00

341

D.Voitiņa

67046135, Dana.Voitina@tm.gov.lv